ལ་དྭགས་ཀྱི་སའི་བདག་པོ་
འདི་སྐོར་《ལ་དྭགས་རྒྱལ་རབས》ནས་འབྱུང་བ་དང་། བོད་ཀྱི་ཆོས་འབྱུང་ལོ་རྒྱུས་རྣམས་ནས་འབྱུང་བ་གོ་བསྡུར་ནས་བྲིས་པ་ན། ལ་དྭགས་ཀྱི་རྒྱལ་པོ་སེང་གེ་རྣམ་རྒྱལ་(འདིའི་སྐོར་གཤམ་དུ་སེང་གེ་རྣམ་རྒྱལ་ཞེས་པར་གཟིགས)གྱི་བུ་ཆེ་བ་བདེ་ལྡན་རྣམ་རྒྱལ་གྱི་བུ་བདེ་ལེགས་རྣམ་རྒྱལ་ལ་ཟེར་བ་ཡིན་ཏེ། དེ་ཡང་སྔར་རྒྱལ་པོ་གླང་དར་མ་བསད་པའི་རྗེས་སུ། དེའི་བཙུན་མོ་ཆུང་བ་ལ་བུ་གཅིག་སྐྱེས་པ་ན། བཙུན་མོ་ཆེ་བས་ཕྲག་དོག་བྱས་ནས་སྤྲང་པོའི་བུ་གཅིག་ཉོས་ཏེ་མདང་ང་ལ་བུ་འདི་སྐྱེས་སོ་ཞེས་སྨྲས་ནས་བུར་བཟུང་བ་ཡུམ་བརྟན་དང་བཙུན་མོ་ཆུང་བའི་བུ་གནམ་ལྡེ་འོད་སྲུང་གཉིས་ལས་（དེ་གཉིས་ཀྱི་ཕྱོགས་ལ་བློན་འབངས་ཐ་དད་དུ་གྱེས་ནས། འོད་སྲུང་གིས་གཡོ་རུ་བཟུང་། ཡུམ་བརྟན་གྱིས་དབུ་རུ་བཟུང་ནས་འཁྲུག་པ་བྱུང་། དེ་རྗེས་བུ་གཉིས་ལོ་ཉེར་གསུམ་ཐམ་ལོན་པ་ས་གླང་ནས་བཟུང་འབངས་ཀྱི་ཁེང་ལོག་སྟེ། དེང་སང་གྱེན་ལངས་སུ་གྲགས་པ་བྱུང་ཞིང་། དེ་ཡང་དང་པོ་དབས་ཁོ་བཞེར་ལེགས་སྟོང་གི་གཙོ་བོ་བྱས་ཏེ་ཁམས་ནས་ངོ་ལོག དེ་ནས་དབུས་སུ་དབལ་ལོ་ཕོ་ལོ་ཆུང་གིས་གཙོ་བོ་བྱས་ཏེ་གྱེན་ལོག དེ་ནས་གཡོ་རུར་མཆིམས་ཀོང་མི་དྲུག་གིས་གཙོ་བོར་བྱས་ཏེ་གྱེན་ལོག་བྱུང）༡.མངའ་བདག་པོ་འོད་སྲུང་གི་སྲས་མངའ་བདག་དཔལ་འཁོར་བཙན། ༢.འདི་ཡི་བཙུན་མོ་ཆེ་བའི་སྲས་སྐྱིད་ལྡེ་ཉི་མ་མགོན་དང་། ཆུང་བའི་སྲས་ཁྲི་བཀྲ་ཤིས་བརྩེགས་པ་དཔལ་གཉིས་ལས། ཡབ་མངའ་བདག་དཔལ་འཁོར་བཙན་བློན་པོ་སྟག་རྩེ་གཉགས་ཀྱིས་བཀྲོངས་པའི་སྐབས་སྲས་ཉི་མ་མགོན་མངའ་རིས་སུ་བྲོས། བློན་པོ་སྣང་པ་ཚབ་རིན་ཆེན་དང་ཅོག་རོ་ལེགས་སྒྲ་ལྷ་ལེགས་གཉིས་ཀྱི་བུ་མོ་བཙུན་མོར་བླངས་ནས་བཙུན་མོ་ཅོག་རོ་བཟའ་ལ་བུ་གསུམ་བྱུང་སྟེ། དཔལ་ལྡེ་རིག་པ་མགོན། བཀྲ་ཤིས་ལྡེ་མགོན། ལྡེ་གཙུག་མགོན་གསུམ་བྱུང་། ཐབས་མཁས་ཀྱི་སྤྱོད་པས་མངའ་རིས་སྐོར་གསུམ་དབང་དུ་བསྡུས། སྲས་ཆེ་བ་དཔལ་ལྡེ་རིག་པ་མགོན་ནས་ལ་དྭགས་ཀྱི་རྒྱལ་བརྒྱུད་རྣམས་བྱུང་ཞིང་། （འབྲིང་པོ་བཀྲ་ཤིས་ལྡེ་མགོན་ལས་བརྒྱུད་པ་བྱུང་མིན་མི་གསལ）ཆུང་བ་ལྡེ་གཙུག་མགོན་ལས་མངའ་རིས་ཡ་ཚེའི་རྒྱལ་བརྒྱུད་རྣམས་བྱུང་བ་ཡིན། ༣.ཉི་མ་མགོན་གྱི་སྲས་ཆེ་བ་དཔལ་ལྡེ་རིག་པ་མགོན་（འདིའི་མངའ་རིས་མང་ཡུལ། འབངས་གཏུ་ནག་ཅན། ཤར་རུ་ཐོགས། གསེར་ཁ་འགོག་ལད་ཀྱི་ལྡེ་མཆོག་དཀར་པོ། མཚམས་ཀྱི་རྭ་བ་དམར་པོ། ལྤམ་ལེ་ཡི་མིག་གི་ཕ་བོང་ལ་མགོ་བར། ནུབ་ཁ་ཆེའི་ལ་རྩ། ལྷོ་བུག་པ་ཅན་ཡན་ཆད། བྱང་གཡེར་ཁ་གོག་པོ་ཚུན་ཆད་ལ་མངའ་བསྒྱུར）（བཀྲ་ཤིས་མགོན་གྱིས་གུ་གེ་པུ་ཧྲེངས་དང་བཅས་པ། ལྡེ་གཙུག་མགོན་གྱིས་བྲངས་དཀར་སྒོ་གསུམ། སྤི་ཏི། སྤི་ལྕོག་བཅས་ལ་མངའ་བསྒྱུར་བ་ཡིན）༤.དཔལ་ལྡེ་རིག་པ་མགོན་གྱི་སྲས་འགྲོ་མགོན་དང་ཆོས་མགོན་གཉིས། ༥.འགྲོ་མགོན་གྱི་ལྷ་ཆེན་གྲགས་པ་ལྡེ། ༦.དེའི་སྲས་ལྷ་ཆེན་བྱང་ཆུབ་སེམས་དཔའ། ༧དེའི་ལྷ་ཆེན་རྒྱལ་པོ(འདིའི་དུས་མངའ་རིས་སུ་དགོན་པའི་དང་པོ་ལི་ཀིར་ཆོས་སྡེ་བཏབ)དེའི་སྲས་ལྷ་ཆེན་ཨུཏྤལ(འདིའི་དུས་སུ་ལ་དྭགས་ཀྱི་དམག་འཁྲིད་ནས་ཞུང་ཏིའི་ཡུལ་བླངས། གཞན་ཡང་གླ་བོ། པུ་ཧྲེངས་མན་ཆོད། ལྷོ་ཕྱོགས་བྲེ་སང་གི་ཡུལ་ཆུ་ལ་མེ་འབར་ཚུན་ཆད། ནུབ་ར་གན་འགྲེང་ཤིང་སྟག་ཁུ་ཚུར་ཡན་ཆོད། བྱང་ཆོགས་ཀ་ཤུས(ཀ་བྲུས)མན་ཆད་མངའ་ངོག་ཏུ་བསྡུས་ནས་ལོ་ལྟར་ཁྲལ་ལེན) ༨.དེའི་སྲས་ལྷ་ཆེན་ནག་ལུག(དེས་སྟག་གི་ལོ་ལ་ལྤན་ལར་མཁར་བརྩིགས། འབྲུག་གི་ལོ་ལ་ཁ་ལ་རྩེ་བརྩིགས) ༩.དེའི་སྲས་ལྷ་ཆེན་དགེ་བྷེའམ་དགེ་བ་འབུམ། ༡༠.དེའི་སྲས་ལྷ་ཆེན་ངོ་ལྡོར། ༡༡.དེའི་སྲས་བཀྲ་ཤིས་མགོན། ༡༢.དེའི་སྲས་ལྷ་རྒྱལ། ༡༣.དེའི་སྲས་ལྷ་ཆེན་ཇོ་དཔལ། ༡༤.དེའི་སྲས་ལྷ་ཆེན་དངོས་གྲུབ། (འདིའི་དུས་འབྲི་གུང་སྐྱོབ་པ་འཇིག་རྟེན་མགོན་པོ་དང་འབྲེལ་བ་བྱུང་། བཀའ་འགྱུར་དང་། དཀྱིལ་འཁོར་བཞེངས། དབུས་གཙང་གཉིས་སུ་རབ་བྱུང་བ་སློབ་གཉེར་ལ་འགྲོ་བའི་སྲོལ་དར) ༡༥.དེའི་སྲས་ལྷ་ཆེན་རྒྱལ་བུ་རིན་ཆེན། ༡༦.དེའི་སྲས་ལྷ་ཆེན་ཤེས་རབ། (འདིའི་དུས་སུ་བུའི་ཧང་རྩེ་མོ་ཞེས་པའི་ཁར་གྲོང་ཁྱེར་སེང་གེ་སྒང་ཞེས་པ་བརྩིགས། མང་ཡུལ་ས་བུ་ལྗང་མཁར་ཡང་ཟེར) ༡༧.དེའི་སྲས་ལྷ་ཆེན་ཁྲི་གཙུག་ལྡེ། ༡༨.དེའི་སྲས་ལྷ་ཆེན་གྲགས་འབུམ་སྡེ་དང་གྲགས་པ་འབུམ་གཉིས(དང་པོའི་སྐབས་རྗེ་ཙོང་ཁ་པའི་སློབ་མ་ལྷ་དབང་བློ་གྲོས་བྱོན་ནས་དཔེ་ཐུབ་མགོན་པ་བཏབ) ༡༩.དེའི་སྲས་བློ་གྲོས་མཆོག་ལྡན། (འདིས་མངའ་རིས་སྐོར་གསུམ་ཕལ་ཆེ་བ་མངའ་ངོག་ཏུ་བསྡུས) (༡)དེ་ནས་སྲས་ཆུང་བ་ལྷ་ཆེན་གྲགས་འབུམ་སྡེ་གྱི་སྲས་ལྷ་ཆེན་བྷ་ར་དང་། དེའི་བུ་ལྷ་ཆེན་གྷ་གན་གཉིས་ཀྱི་ཕྱི་མ་དེས་གཅེན་པོའི་བུ་དང་སྲིད་དབང་བཅས་ཕྲོགས་པ་ཡིན། (༢)ལྷ་ཆེན་བྷ་གན་གྱི་སྲས་ལྷ་ཆེན་ལྷ་དབང་རྣམ་རྒྱལ་དང་བཀྲ་ཤིས་རྣམ་རྒྱལ་གཉིས་ལས་(བཀྲ་ཤིས་རྣམ་རྒྱལ་གྱིས་རང་གི་གཅེན་པོ་ལྷ་དབང་རྣམ་རྒྱལ་གྱི་མིག་བཏོན་ནས་བཙོན་ལ་བཞག རང་ཉིད་རྒྱལ་པོར་འཁོད། པུ་རིག་དང་། གྲོ་ཤོད་མན་ཆད་མངའ་འོག་ཏུ་བསྡུས། ལ་དྭགས་སླེལ་མཁར་རྣམ་རྒྱལ་རྩེ་མོ་དང་ཆུ་འབིས་གྲོང་ཁྱེར་བཏབ) (༣)བཀྲ་ཤིས་རྣམ་རྒྱལ་གྱི་བུ་གསུམ་སྟེ། ཚེ་དབང་རྣམ་རྒྱལ། རྣམ་རྒྱལ་མགོན་པོ། འཇམ་དབྱངས་རྣམ་རྒྱལ་དང་གསུམ།(འདིའི་དུས་སུ་མངའ་རིས་པའི་ངོ་ལོག་བྱུང) (༤)འཇམ་དབྱངས་རྣམ་རྒྱལ་གྱི་བུ་སེང་གེ་རྣམ་རྒྱལ་དང་ནོར་བུ་རྣམ་རྒྱལ་གཉིས་ལས་སེང་གེ་རྣམ་རྒྱལ་འདི་དམག་ཐབས་མཁས་པའི་སྟོབས་ཀྱི་གུ་གེ་ཕྱི་ནང་རྩ་གྲངས་ལོར་ལོང་བཅས་ལ་དམག་དྲངས་ཏེ་དབང་འོག་ཏུ་བསྡུས། ལ་དྭགས་ཀྱི་རྒྱལ་པོ་ཀུན་གྱི་ནང་ནས་མངའ་ཐང་དར་ཤོས་ཤིག་ཡིན། དགེ་ལུགས་པ་སོགས་གྲུབ་མཐའ་ཀུན་ལ་ཕྱོགས་རིས་མེད། (༥)འདིའི་བུ་བདེ་ལྡན་རྣམ་རྒྱལ། ཨིནྡྲ་བྷོ་ངྷི་རྣམ་རྒྱལ། བདེ་མཆོག་རྣམ་རྒྱལ་གསུམ་ལས། གཉིས་པ་རབ་ཏུ་བྱུང་། གསུམ་པའི་སྐལ་བར་སྤི་ཏི་དང་ཟངས་དཀར་གཏད། བདེ་ལྡན་རྣམ་རྒྱལ་གྱིས་ས་དགའ་གྲོ་ཤོད། སྐར་རྡོ། ཤི་གར་སོགས་ལ་དམག་དྲངས་ཏེ་བླངས། (༦)དེ་ནས་དེའི་བུ་བདེ་ལེགས་རྣམ་རྒྱལ་གྱིས་སྲིད་བཟུང་སྐབས། རབ་བྱུང་བཅུ་གཅིག་པའི་ལྕགས་བྱ(༡༦༨༡)ལོར་ས་གནས་སྲིད་གཞུང་ནས་སོག་པོ་དགའ་ལྡན་ཚེ་དབང་བཏང་ནས་དམག་དྲངས་ཏེ་ལ་དྭགས་མངའ་འོག་ཏུ་བསྡུས་མཚམས་འབྲུག་པ་ཐམས་ཅད་མཁྱེན་པ་པདྨ་དཀར་པོའི་སྤྲུལ་སྐུ་དམག་གི་དཔང་པོར་ཕེབས་ནས་ལ་དྭགས་དང་ཆིངས་སྒྲིགས་བྱས། བོད་ནས་ལོ་ལྟར་གཞུང་ཚོང་པ་ནས་ཇ་ཁལ་མ་ཉིས་བརྒྱའི་འབབ་གཏོང་རྒྱུ་དང་། ལ་དྭགས་ནས་ས་གནས་སྲིད་གཞུང་གི་བླ་བྲང་ཕྱག་མཛོད་ལ། གསེར་ཐུར་ཞོ་བཅུ། (ཐུར་ཞོ་དོ་ལ་ཏོ་ལ་བཅུ) དྲི་བཟང་སྲང་བཅུ(གུར་ཀུམ) ཧོར་ཟོག་བུག(ཡུག)དྲུག བབ་སྟ་འབུབ་གཅིག་བཅས་འབུལ་རྒྱུ། གཞུང་ཚོང་ལ་དྭགས་སུ་སྡོད་རིང་ཕོགས་ཐོན་དང་། ལམ་ཐོག་དོས་ཁལ་ཉིས་བརྒྱ། རྟ་ཞོན་ཉེར་ལྔ། རྟ་ཐབ་གཡོག་བཅུ། རྟ་འུལ་བཅོ་ལྔ། ཞོན་པ་བཅུ། རྟ་ཐབ་ཡོང་མི་གསུམ། དེར་རྟ་ལ་རྩ་ཁ་བཀལ་མེད། འབྲོག་སྡེ་འགོ་ཕིབས་གཅིག་བཞུགས་ཐབ་མཛོད་བཅས་ལ་གུར། རྟ་ཁལ་རྣམས་རྟ་ཟམ་ཐོག་དང་། རྫོང་སྐྱེལ་ཕལ་ཕྱིར་གཉིས། ལོ་རེ་བཞིན་ལོ་ཕྱག་གཏོང་རྒྱུ(ལོ་གསར་སྐབས་ཏླ་ལའི་བླ་མ་དང་ས་གནས་སྲིད་གཞུང་ལ་མཇལ་ཕྱག་ཞུ་མི་ཞིག་གཏོང་གི་ཡོད་པ་དེ་ལ་ལ་དྭགས་ལོ་ཕྱག་པ་ཟེར)བྱས། དེ་དང་མཉམ་དུ་ཁ་ཆུལ་རྒྱལ་པོ་ལ་དགོས་བྱེད་མངའ་རིས་ནས་ཡོང་དགོས་པ་རྣམས། ཁ་ཆུལ་རང་ལ་གཏོང་རྒྱུ་ལས་ཡུལ་གཞན་ལ་འཆོང་མི་ཆོག་པ་དང་། ཁ་ཆུལ་དང་ཁ་ཆེའི་ཚོང་པ་རྣམས་དཔེ་ཐུབ་བརྒལ་ནས་ཡོང་མི་ཆོག་པ་སོགས་བྱས་ནས་ཆིངས་ཡིག་བཞག ཆིངས་ཡིག་ངོ་མ་ཟུར་དུ་ཡོད་ཚོད། (ཆིངས་ཡིག་འདིའི་ནང་ས་གནས་སུ་ཚོང་རྒྱག་ཕྱོགས་སྐོར་མ་གཏོགས་ས་མཚམས་ཀྱི་སྐོར་གང་ཡང་བྲིས་མེད) སྐབས་དེར་འབྲུག་པ་སྤྲུལ་སྐུས་ས་གནས་སྲིད་གཞུང་ལ་མངའ་རིས་སྐོར་གསུམ་གྱི་ནང་ནས་གཅིག་དགོས་ཞེས་ཞུས་པ་མ་སྤྲད་ཀྱང་། དེའི་ཚབ་གཞིས་ཁ་གསུམ་འབྲུག་པ་སྤྲུལ་སྐུར་སྤྲད་ཅེས་གསལ། འདི་རྣམས་ནི《ལ་དྭགས་རྒྱལ་རབས》ནས་གལ་ཆེ་བ་རྣམས་དྲངས་ཏེ་བཀོད་པ་ཡིན་ལ་ཞིབ་པར་གཟིགས་འདོད་ན་དེར་གཟིགས་པར་ཞུ།